Coba jelasin Entomologi dari Kadazan-Dusun dalam bahasa melayu dong

Richard Francis Tunggolou dalam artikelnya, "The Origins and Meanings of the Terms Kadazan and Dusun" telah menghuraikan perbezaan yang wujud di antara dua kaum bumiputera tersebut. Pada awalnya, semua suku kaum Tangara/Tangaa yang menduduki kawasan Pantai Barat Sabah dipanggil menggunakan istilah "Kadazan". Manakala suku kaum asli bukan Tangara yang menduduki kawasan pedalaman dan lembah bukit pula dipanggil menggunakan istilah "Dusun". Ini dibuktikan melalui hasil penulisan Owen Rutter (Pagan Borneo Utara, 1929, p31) dalam terjemahan ke bahasa melayu, "warga Dusun yang tinggal di kawasan Pantai Barat Utara biasanya merujuk dirinya sebagai Tulun Tindal (orang Tindal), manakala yang tinggal di kawasan jalur Pantai Barat, kususnya di Papar, merujuk diri mereka sebagai Kadazan". Tetapi, semasa kekuasaan Empayar Brunei sejak kurun ke-14, Sultan Brunei telah memanggil semua etnik petani, peladang dan pemburu dengan istilah "Orang Dusun" dan diteruskan oleh orang Inggeris yang memerintah Borneo Utara selepas itu. Ini menyebabkan semua orang Kadazan dirujuk sebagai orang Dusun dalam semua urusan dokumen rasmi, dan hal ini dirasakan kurang tepat bagi masyarakat Kadazan. Secara sejarahnya, tidak ada bukti adanya kaum Tangara menolak istilah "Dusun" pada zaman kolonial, ia kelihatannya hanyalah idea yang sengaja dicipta oleh sesetengah pemimpin Tangara bagi menjustifikasi kehendak mereka supaya semua suku-suku Dusun memakai istilah Kadazan sebagai istilah pengganti istilah Dusun. Kaum Kadazan yang disebut "Dusun Tangara" oleh kaum Dusun yang lain adalah bahagian daripada "bangsa Dusun", dibuktikan dengan bahasa suku Tangara (Kadazan) yang sama dengan bahsa suku-suku Dusun yang lain seperti Bundu, Liwan, Tindal dan sebagainya. Perbezaanya hanya di bahagian "cognate", iaitu cara penyebutan kata. Maka Kadazan itu bukanlah bahasa yang terpisah dari Dusun, sebaliknya salah satu dialek bahasa Dusunik.

Tetapi suku Tangara sebagai suku Dusun yang terlebih dahulu mengecapi kemajuan kerana mereka lebih dahulu menganut Katolik dan dididik di sekolah-sekolah Katolik, menyebabkan mereka lebih dahulu memiliki kesedaran "nationhood" atau "kesedaran kebangsaan". Ini menyebabkan mereka ingin mencipta idea baru mengenai bangsa yang diperkenalkan oleh pihak kolonial. Untuk mencapai tujuan mereka ini, maka mereka menggunakan istilah "Kadazan" sebagai istilah untuk memperkenalkan idea mengenai "bangsa baru" pasca-kolonial ini. Maka pada tahun 1960, melalui  KCA – Kadazan Cultural Association (kini KDCA – Kadazan-Dusun Cultural Association), Ketua Menteri Sabah yang pertama, Tun Fuad Stephens @ Donald Stephens telah menggunakan istilah autonim suku Tangara "Kadazan" untuk menggantikan istilah "Dusun". Setelah pembentukan Malaysia pada tahun 1963, semua suku-suku Dusun mula disebut sebagai "Kadazan" dalam semua urusan dokumen rasmi kerajaan dan ini menimbulkan rasa tidak puas hati di kalangan kaum Dusun yang bukan dari suku Tangara, yang tidak begitu berpuas hati dengan penggunaan istilah "Kadazan", kerana itu adalah istilah dari suku Tangara, sedangkan suku-suku Dusun yang lain memiliki istilah mereka sendiri seperti Kadayan, Mononggingi, Toltinting, Momogun dan sebagainya. Pada tahun 1989, melalui KCA, Parti Bersatu Sabah (PBS) mancadangkan istilah baru, iaitu "Kadazandusun" bagi mewakili 'Dusun' dan 'Kadazan'. Istilah gabungan "Kadazandusun" ini telah sebulat suara dipersetujui dan diluluskan sebagai resolusi semasa Persidangan Delegasi Persatuan Kebudayaan Kadazan ke-5. Walaupun tindakan ini dilihat sebagai alternatif terbaik dalam menyelesaikan konflik "Kadazan versus Dusun" yang telah berlarutan akibat dipolitikkan semenjak tahun 1960, kesan positifnya hanya terlihat menjelang tahun 2000 hingga ke hari ini apabila generasi baru kini sudah tidak ada lagi mentaliti feudalisme "Kadazan versus Dusun". Penyatuan Kadazan dan Dusun telah membawa masyarakat Kadazandusun sebagai satu etnik ke arah kemajuan yang lebih positif dari segi pembangunan, socio-kultural, ekonomi dan juga politik.